
Text rozhodnutia
Súd: Krajský súd Bratislava Spisová značka: 5S/10/2012 Identifikačné číslo súdneho spisu: 9011010231 Dátum vydania rozhodnutia: 16. 10. 2018 Meno a priezvisko sudcu, VSÚ: JUDr. Eva Fulcová ECLI: ECLI:SK:KSBA:2018:9011010231.7 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Evy Fulcovej a členiek senátu: JUDr. Viery Šebestovej a JUDr. Dáši Filovej, v právnej veci žalobcu: V.. H.. B. P., P.., O. XX, S., zastúpený: JUDr. Mariánom Ševčíkom CSc., advokátom, Nezábudková 22, 821 01 Bratislava, proti žalovanému: Ministerstvo spravodlivosti Slovenskej republiky, Župné nám. č. 13, Bratislava, o preskúmanie zákonnosti rozhodnutia žalovaného č. 15026/2008/51/RK zo dňa 27.10.2011, takto r o z h o d o l : Krajský súd v Bratislave napadnuté rozhodnutie Ministerky spravodlivosti Slovenskej republiky č.: 15026/2008/51/RK zo dňa 27.10.2011 a rozhodnutie Ministerstva spravodlivosti Slovenskej republiky č.: 150262008/51 zo dňa 31.08.2009 zrušuje a vec v r a c i a orgánu verejnej správy prvého stupňa na ďalšie konanie. Žalobcovi súd priznáva voči žalovanému nárok na náhradu trov konania vo výške 100%. O výške náhrady trov konania rozhodne po právoplatnosti rozsudku samostatným uznesením súdny úradník. o d ô v o d n e n i e : I. Žaloba 1. Žalobou doručenou pôvodne Najvyššiemu súdu Slovenskej republiky dňa 16.11.2011 a postúpenou tunajšiemu súdu uznesením č. k. 2Sž/36/2011-16 zo dňa 14.12.2011 ako vecne a miestne príslušnému, sa žalobca domáhal postupom podľa druhej hlavy piatej časti O.s.p. preskúmania zákonnosti rozhodnutia žalovaného č. 15026/2008/51/RK zo dňa 27.10.2011, ktorým bol rozklad žalobcu proti rozhodnutiu Ministerstva spravodlivosti Slovenskej republiky, sekcie civilného práva, odboru občianskeho a správneho práva č. 15026/2008-51 zo dňa 31.08.2009 zamietnutý a toto prvostupňové rozhodnutie bolo potvrdené. Prvostupňovým rozhodnutím č. 15026/2008-51 zo dňa 31.08.2009 bol žalobca vyčiarknutý zo zoznamu znalcov, tlmočníkov a prekladateľov podľa § 34 ods. 6 zákona č. 382/2004 Z.z. o znalcoch, tlmočníkoch a prekladateľoch (ďalej len zákon č. 382/2004 Z.z.) z dôvodu, že nepreukázal splnenie zákonnej podmienky absolvovania odborného minima a odborných skúšok do 31.8.2008 v súlade s § 34 ods. 4 zákona č. 382/2004 Z.z. 2. Žalobca sa s týmto názorom žalovaného nestotožnil a v žalobe uvádza, že v odôvodnení rozhodnutia absentuje posúdenie námietky vo veci závislosti úrovne poznania od kvalifikačnej úrovne pedagógov. Keďže vedomosti skúšaného môže hodnotiť len skúšajúci vyššej, minimálne rovnakej kvalifikačnej úrovne, pričom na Slovensku taká skúšobná komisia nebola Ministerstvom spravodlivosti SR menovaná, rozhodol sa žalobca kurz znaleckého minima absolvovať na ÚSI Vysokého učení technického v Brne, kde má za to, že táto podmienka naplnená bola. Žalobca poukazuje na skutočnosť, že žalovanému doručil podanie s dokladom preukazujúcim obsah štúdia - potvrdenie č. 1738/61000/2011-Br. zo dňa 8.8.2011 vydané Ústavom soudního inženýřství Vysokého učení technického v Brne. Podľa predmetného potvrdenia žalobca ako účastník konania preukázal dobré teoretické vedomosti pre výkon znaleckej činnosti. Uvádza ďalej, že z ust. § 9 ods. 3 vyhlášky č. 490/2004 Z.z. vyplýva požiadavka odborného minima v rozsahu 30 hodín bez určenia formy štúdia (denná forma na prednáškach alebo denná v kombinácií s externou a samoštúdiom). Výsledky konfrontácie týchto požiadaviek podľa § 9 ods. 3 a časového fondu 30 hodín na štúdium s potvrdením č. 1738/61000/2011-Br zo dňa 08.08.2011 v rozsahu 60 hodín štúdia, z toho 18 hod. prednášok a 42 hod. individuálneho štúdia potvrdzujú, že odborné minimum ukončené na Ústave soudního inženýřství v Brne svojím rozsahom 60 hodín štúdia o 50 % prevyšuje požiadavky podľa § 9 ods. 3 vyhlášky č. 490/2004 Z.z. Má teda za nepravdivé tvrdenie žalovaného, že v rámci štúdia potrebného pre získanie osvedčenia absolvoval len 18 hod. prednášok, čo predstavuje 60% rozsahu prednášok, ktoré požaduje § 9 ods. 3 vyhlášky č. 490/2004 Z.z. Žalobca z uvedených dôvodov považuje napadnuté rozhodnutie za nezákonné a má za to, že pre absenciu člena skúšobnej komisie s vedeckou hodnosťou DrSc. na ÚSI v Žiline bol zapríčinením žalovaného nútený v roku 2005 absolvovať kurz odborného minima na ÚSI v Brne, z dôvodu čoho bol protiprávne vyčiarknutý zo zoznamu znalcov. Navyše namieta neprimeranú dĺžku konania pred druhostupňovým správnym orgánom trvajúcu dva roky. Vzhľadom na uvedené navrhuje žalobca napadnuté rozhodnutie ako nezákonné zrušiť a vec vrátiť žalovanému na ďalšie konanie. Zároveň žalobca žiadal priznať náhradu nemajetkovej ujmy vo výške XX.XXX,- eur. II. Vyjadrenie žalovaného 3. Žalovaný vo vyjadrení k žalobe doručenom tunajšiemu súdu dňa 19.04.2012 uvádza, že žalobca bol vymenovaný za znalca dňa 25.02.1987, vzťahuje sa preto naňho povinnosť uložená v § 34 ods. 3 písm. b/, resp. ods. 4 zákona č. 382/2004 Z.z. preukázať splnenie podmienky odbornej skúšky a odborného minima v lehote do 31.08.2008. Zo spisového materiálu vyplýva, že žalobca preukázal splnenie podmienky odbornej skúšky v odbore Stavebníctvo, odvetvie Pozemné stavby, avšak až dňa 09.06.2009, kedy Ministerstvu spravodlivosti SR doručil aj overenú kópiu osvedčenia č. 3895/OS-ST/2008 o získanom špecializovanom vzdelaní - absolvovaní odbornej skúšky v odbore Stavebníctvo, odvetvie Pozemné stavby zo dňa 05.08.2008 vydanú Ústavom súdneho inžinierstva Žilinskej univerzity. Zároveň Ministerstvu spravodlivosti Slovenskej republiky doručil aj kópiu „Osvědčení o absolvování kursu znaleckého minima“ v dňoch 25.11. a 16.12.2005 vydanom Ústavom soudního inženýřství Vysokého učení technického v Brne, ktorou preukazoval splnenie podmienky absolvovania odborného minima. Za účelom presného a úplného zistenia skutkového stavu bol žalobca vyzvaný na predloženie dokladov, z ktorých by bolo možné zistiť, či je žalobcom absolvovaný kurz znaleckého minima možné uznať ako splnenie rovnocennej alebo zásadne porovnateľnej podmienky podľa § 3 ods. 5 zákona č. 136/2010 Z.z. o službách na vnútornom trhu (ďalej len „zákon o službách na vnútornom trhu“). Z potvrdenia zo dňa 08.08.2011 predloženého žalobcom bolo zistené, že štúdium znaleckého minima vedúce k získaniu osvedčenia pozostávalo z 18 hodín prednášok a predpokladaných 60 hodín samoštúdia. Štúdium bolo ukončené vypracovaním cvičného znaleckého posudku, ktorý bol oponovaný pracovníkom ústavu. Podľa údajov na osvedčení žalobca „preukázal dobré teoretické vedomosti pre výkon znaleckej činnosti“. Inštitút odborného minima bol do právneho poriadku Slovenskej republiky zavedený zákonom č. 382/2004 Z.z., pričom jeho účelom bola požiadavka, aby znalci, tlmočníci a prekladatelia preukázali základné znalosti o právnych predpisoch platných a účinných v SR. Podrobnosti o rozsahu a obsahu odborného minima upravuje § 9 ods. 3 vyhlášky č. 490/2004 Z.z., podľa ktorého rozsah odborného štúdia je minimálne 30 hodín. Odborné minimum sa ukončuje vykonaním skúšky, ktorá sa skladá z písomnej a ústnej časti. Výsledok skúšky sa vyhodnocuje klasifikačnými stupňami „vyhovel“, ak bol uchádzač úspešný a „nevyhovel“, ak uchádzač nezískal dostatočný počet bodov potrebných pre úspešné absolvovanie skúšky. Štúdium, ktoré žalobca absolvoval a ktoré viedlo k získaniu osvedčenia však pozostávalo len z 18 hodín kontaktných prednášok, čo je rozsah preukázateľne menší ako 30 hodín stanovených v § 9 ods. 3 vyhlášky. Podstatnú časť štúdia malo tvoriť samoštúdium, a to v predpokladanom rozsahu 60 hodín. Z hľadiska rozsahu žalobcom absolvovaných hodín výučby a minimálnym rozsahom hodín výučby požadovaným podľa vyhlášky č. 490/2004 Z.z. je jednoznačné, že minimum absolvované žalobcom nie je možné považovať za splnenie rovnocennej alebo porovnateľnej podmienky v zmysle zákona o službách na vnútornom trhu. Rovnako ho nie je možné považovať za splnenie rovnocennej alebo porovnateľnej podmienky ani z hľadiska faktického obsahu štúdia, nakoľko v Českej republike platí zákon č. 36/1967 Sb. o znalcích a tlumočnících spolu s vykonávacími predpismi, ktorý bol v SR nahradený zákonom č. 382/2004 Z.z. Je preto celkom zrejmé, že štúdium absolvované žalobcom v ČR neobsahovalo právne predpisy o výkone znaleckej činnosti platné a účinné v SR, ktorými by sa bol býval žalobca ako súdny znalec povinný riadiť. Žalobca v rámci štúdia, ktoré viedlo k získaniu predloženého osvedčenia absolvoval iba 18 hodín prednášok, pričom sa oboznámil správnou úpravou činnosti znalca v ČR. Predpokladané samoštúdium nemôže plnohodnotne nahradiť kontaktnú výučbu pod odborným vedením školiteľa. Je preto podľa názoru žalovaného dostatočne odôvodnený záver, že predložené osvedčenie nepredstavuje splnenie rovnocennej alebo zásadne porovnateľnej podmienky v inom členskom štáte podľa § 3 ods. 5 zákona o službách na vnútornom trhu. Žalovaný ďalej uvádza, že zákonom č. 382/2004 Z.z., ktorý nadobudol účinnosť dňa 01.09.2004, bola znalcom vymenovaným pred dňom účinnosti tohto zákona uložená povinnosť najneskôr do 31.08.2007 preukázať splnenie podmienky odborného minima a odbornej skúšky. Táto lehota bola následne zákonom dodatočne predĺžená do 31.08.2008. Žalobca v stanovenej lehote nepreukázal splnenie podmienky odbornej skúšky ani podmienky absolvovania odborného minima podľa § 34 ods. 3 písm. b/ zákona č. 382/2004 Z.z. a teda žalovaný nemohol rozhodnúť inak, ako žalobcu zo zoznamu znalcov, tlmočníkov a prekladateľov vyčiarknuť. Ak by aj žalobca v zákonom stanovenej lehote spĺňal všetky predpoklady pre výkon znaleckej činnosti, bolo jeho povinnosťou toto príslušným osvedčením Ministerstvu spravodlivosti SR hodnoverne v lehote do 31.08.2008 preukázať, pričom žalobca si túto svoju povinnosť nesplnil. Z uvedeného dôvodu nepovažuje žalobu za dôvodnú a túto navrhuje zamietnuť. III. Konanie pred Krajským súdom v Bratislave 4. Na pojednávaní konanom dňa 18.02.2014 žalobca upresnil petit žaloby a navrhol zrušiť napadnuté rozhodnutie a vrátiť vec na ďalšie konanie podľa § 250 j ods. 2 písm. e/ O.s.p., pričom žalobu v časti náhrady nemajetkovej ujmy XX.XXX,- eur vzal späť, s čím poverená zástupkyňa žalovaného vyjadrila súhlas. Právny zástupca žalobcu sa ďalej odvolal na čl. 154c ods. 2 Ústavy SR a medzištátne zmluvy medzi Českou republikou a Slovenskou republikou a skutočnosť, že žalobca absolvoval na USI Vysokého učení technického v Brne kurz znaleckého minima pre daný znalecký obor. Poverená zástupkyňa žalovaného sa plne pridržiavala písomného vyjadrenia s tým, že rozhodnutie považuje za vecne správne a zákonné, vychádzajúce z dostatočne zisteného skutkového stavu, pričom zdôraznila, že pokiaľ žalovaný v druhostupňovom rozhodnutí aplikoval zákon č. 136/2010 Z.z., bolo to už za jeho účinnosti. 5. Krajský súd v Bratislave ako súd vecne a miestne príslušný na konanie vo veci (§ 246 ods. 1 O.s.p.) na nariadenom pojednávaní preskúmal napadnuté rozhodnutie v rozsahu dôvodov uvedených v žalobe (§ 249 ods. 2 O.s.p.) ako aj konanie, ktoré mu predchádzalo a dospel k záveru, že napadnuté rozhodnutie žalovaného je nezákonné, keďže bolo vydané na základe neúčinného právneho predpisu. 6. Podľa názoru súdu, žalobou napadnutým rozhodnutím žalovaný potvrdil rozhodnutie, ktoré bolo vydané na základe v tom čase neúčinného právneho predpisu, zákona č. 136/2010 Z.z. o službách na vnútornom trhu a o zmene a doplnení niektorých zákonov (ďalej len zákon č. 136/2010 Z.z.), ktorý nadobudol účinnosť až 01.06.2010. Krajský súd na základe uvedeného ustálil, že druhostupňové rozhodnutie bolo vydané na základe právneho predpisu, ku dňu vydania prvostupňového rozhodnutia neúčinného a bolo ho potrebné ako nezákonné podľa § 250ja ods. 3 O.s.p. zrušiť. 7. Voči rozsudku Krajského súdu v Bratislave podal žalovaný odvolanie, v ktorom uviedol, že postupom súdu bola žalovanému odňatá možnosť konať pred súdom, súd prvého stupňa vec nesprávne právne posúdil a žiadal na základe týchto dôvodov rozsudok krajského súdu zmeniť a žalobu zamietnuť, prípadne vrátiť vec súdu prvého stupňa na ďalšie konanie. Podľa jeho názoru, súd vec nesprávne právne posúdil, rozsudok bol nedostatočne odôvodnený, zmätočný a nepreskúmateľný. 8. Súd v danom prípade preskúmaval rozhodnutie nad rámec žalobcom vymedzeným. Neposúdil rozhodnutie čo do podstaty a vyňal z odôvodnenia rozhodnutia jednu, výsledok neovplyvňujúcu skutočnosť, na základe ktorej zrušil rozhodnutie bez zváženia správnosti a zákonnosti samotného výroku rozhodnutia a zvyšku odôvodnenia. 9. Základom pre potvrdenie prvostupňového správneho rozhodnutia podľa žalovaného bola skutočnosť, že žalobca nepreukázal splnenie podmienok podľa § 34 ods. 3 písm. b) zákona číslo 382/2004 Z.z., prípadne § 34 ods. 4 citovaného zákona - čiže splnenie podmienky odborného minima a odborných skúšok do 31. 8. 2008. Žalobca sčasti preukázal splnenie jednej čiastočnej podmienky a to absolvovanie jednej odbornej skúšky v odbore stavebníctvo, odvetvie Pozemné stavby, avšak žalovanému túto skutočnosť preukázal až dňa 09.06.2009. Žalobca nedodržal zákonom určenú lehotu, čo bez ďalšieho bolo spôsobilé viesť k vyčiarknutiu znalca zo zoznamu. Tento krok nebol výsledkom voľnej správnej úvahy žalovaného, pretože povinnosť vyčiarknuť znalca za stanovených podmienok ukladá žalovanému priamo zákon. Toto ustanovenie bolo platné v čase vyčiarknutia žalobcu zo zoznamu ako i v čase rozhodovania žalovaného, ktorý oprel rozhodnutie o § 34 ods. 3 písm. b), ods. 4 a ods. 6 zákona. 10. Druhostupňový správny orgán sa riadne vysporiadal s uvedenými dôvodmi v rozhodnutí a aj bez prípadného skúmania splnenia ďalšej podmienky odborného minima bol povinný žalobcu zo zoznamu vyčiarknuť. Vo vzťahu k preukázaniu naplnenia druhej podmienky, a to splnenie podmienky odborného minima, bolo žalovanému vytknuté použitie ustanovenia § 3 ods. 5 zákona číslo 136/2010 Z.z. v rámci odôvodnenia rozhodnutia. Uvedený zákon však bol uvedený v odôvodnení druhostupňového rozhodnutia v rámci úvah o splnení podmienky odborného minima. Skutočnosť je taká, že žalobca ani nepostupoval na základe dôvery v platný a účinný právny predpis, pretože nesplnil podmienku preukázania odborného minima a vôbec nenastala situácia, kedy by sa prípadnou aplikáciou zákona číslo 136/2010 Z.z. sprísnili požiadavky pre splnenie podmienky odborného minima, práve naopak, uvedený predpis bol prijatý z dôvodu transponovania Smernice Európskeho parlamentu a Rady 2006/123/ES z 12.12.2006 o službách na vnútornom trhu do právneho poriadku Slovenskej republiky. Je zrejmé, že žalovaný snahou o aplikovanie § 3 ods. 5 zákona číslo 136/2010 Z.z. neškodil žalobcovi v jeho právach ale naopak, ak by sa striktne pridržiaval právneho stavu pred prijatím uvedeného zákona, žalobcom predložené "Osvědčení o absolvovaní kurzu znaleckého minima“ dňa 25.11.2005 a 16.12.2005 v Českej republike by nemohlo byť prijaté ako preukazujúce podmienku získania odborného minima. 11. Podľa vyhlášky č. 490/2004 Z.z. na vykonávanie zákona o znalcoch, tlmočníkoch u prekladateľoch, konkrétne § 9 ods. 2, odborné minimum zabezpečujú znalecké ústavy a tlmočnícke ústavy na základe poverenia ministerstvom. České ústavy uvedeným poverením zo strany ministerstva nedisponujú a predloženie českého osvedčenia nemohlo v žiadnom prípade preukazovať splnenie podmienky odborného minima ani pred účinnosťou zákona číslo 136/2010 Z.z. ani v čase jeho účinnosti. 12. Keďže mal správny orgán za to, že predložené osvedčenie nespĺňalo podmienku rovnocennosti alebo zásadnej porovnateľnosti s odborným minimom získaným v podmienkach Slovenskej republiky, ďalšie skúmanie sa ukázalo ako nepotrebné. Ak správny orgán do odôvodnenia úvahu o splnení podmienok stanovených v § 3 ods. 5 zákona číslo 136/2010 Z.z. urobil, tak v snahe o čo najširšiu preskúmateľnosť rozhodnutia. Skúmanie splnenia podmienky získania odborného minima by nadobudlo ďalší význam v prípade, ak by si žalobca po vyčiarknutí znovu podal žiadosť o zápis do zoznamu. Vysporiadanie sa s predmetným zákonom nemá vplyv na zákonnosť rozhodnutia druhostupňového orgánu. Žalobca jednoznačne nepreukázal splnenie podmienky odbornej skúšky v dvoch odvetviach, kde bol zapísaný ako znalec, v lehote stanovenej zákonom a žalovaný mal povinnosť vyčiarknuť ho zo zoznamu. 13. Žalovaný oprel svoje rozhodnutie o účinný právny predpis, a preto súd nemal dôvod aplikovať § 250j ods. 3 O.s.p. a v žiadnom prípade nemal konať nad rámec dôvodov uvedených v žalobe. 14. Aj v prípade, ak by sa zákon číslo 136/2010 Z.z. v odôvodnení rozhodnutia neuviedol, nemohlo by to mať vplyv na iné rozhodnutie správneho orgánu čo do výroku a zrušením napadnutého rozhodnutia by došlo len k zopakovaniu procesu bez privodenia výhodnejšieho rozhodnutia pre žalobcu. 15. Prístup krajského súdu považoval za neprijateľný, vedúci k neistote na strane žalobcu, ktorý má síce dojem plného úspechu, avšak v konečnom dôsledku rozsudok nevedie k efektívnemu a konečnému riešeniu veci. Konaním súdu bolo možné len formálne predlžovanie správneho konania s rovnakým výsledkom. 16. Podľa názoru žalovaného, viaceré časti odôvodnenia rozsudku krajského súdu nespĺňali požiadavky úplného, presvedčivého a správneho odôvodnenia. Súd sa obmedzil len na konštatovanie použitia retroaktivity a nevenoval pozornosť ďalším skutočnostiam vyplývajúcim z administratívneho spisu a zo samotného rozhodnutia. Porušením povinnosti riadne odôvodniť rozhodnutie došlo aj k porušeniu práva účastníka náležíte skutkovo aj právne argumentovať proti rozhodnutiu súdu. Nedostatočnosť odôvodnenia rozhodnutia spôsobila jeho nepreskúmateľnosť. 17. Žalobca vo svojom vyjadrení k odvolaniu doručenom súdu dňa 12.06.2014 navrhol napadnutý rozsudok Krajského súdu v Bratislave potvrdiť v celom rozsahu, stotožňujúc sa z jeho právnym názorom. Žiadal o priznanie trov odvolacieho konania v sume 69,91 €. IV. Konanie pre odvolacím súdom 18. Najvyšší súd Slovenskej republiky v odvolacom konaní postupoval v zmysle ust. § 492 ods. 2 zákona č. 162/2015 Z. z. (Správny súdny poriadok), účinného od 01.07.2016, podľa ktorého sa odvolacie konania podľa piatej časti Občianskeho súdneho poriadku, začaté predo dňom nadobudnutia účinnosti tohto zákona dokončia podľa doterajších predpisov, t.j. podľa zákona č. 99/1963 Zb., Občiansky súdny poriadok (O.s.p.). 19. Najvyšší súd Slovenskej republiky ako súd odvolací (§ 246c ods. 1 veta prvá O.s.p. v spojení s § 10 ods. 2 O.s.p.) preskúmal napadnutý rozsudok a konanie, ktoré mu predchádzalo (§ 246c ods. 1 veta prvá O.s.p. v spojení s § 211 a nasl. O.s.p.). 20. Predmetom odvolacieho konania bol rozsudok Krajského súdu v Bratislave č. k. 5S/10/2012-100 zo dňa 18. februára 2014, ktorým súd rozhodnutie žalovaného č. 15026/2008/51 /RK. zo dňa 27. októbra 2011 podľa § 250j ods. 3 O.s.p. zrušil a vec mu vrátil na ďalšie konanie. 21. V danom prípade bolo potrebné, pred tým ako odvolací súd pristúpil k preskúmaniu rozsudku súdu prvého stupňa, vysporiadať sa s prípustnosťou odvolania. 22. Krajský súd v Bratislave v poučení napadnutého rozsudku uviedol, že v časti, ktorou zrušil rozhodnutie žalovaného nie je odvolanie prípustné, s poukazom na ustanovenie § 250ja ods. 1 O.s.p. Dôvodom pre tento záver bolo zrušenie rozhodnutia žalovaného na základe ustanovenia § 250j ods. 3 O.s.p., pretože bolo vydané na základe neúčinného právneho predpisu. Námietkami uvedenými v žalobe sa nezaoberal. 23. V zmysle ust. § 47 ods. 2 zákona č. 71/1967 Zb. o správnom konaní v znení neskorších predpisov (ďalej len správny poriadok), výrok je najdôležitejšou náležitosťou správneho rozhodnutia, ktorý musí obsahovať rozhodnutie vo veci s uvedením ustanovenia právneho predpisu, podľa ktorého sa rozhodlo. Z výrokovej časti rozhodnutia musí byť predovšetkým zrejmé, čo bolo predmetom rozhodovania, na základe akého právneho predpisu a ktorého ustanovenia správny orgán rozhodoval. 24. Z výrokovej časti prvostupňového rozhodnutia žalovaného číslo 15026/2008/51 zo dňa 31. augusta 2009 vyplýva, že správny orgán rozhodol o vyčiarknutí žalobcu zo zoznamu znalcov podľa ustanovenia § 34 ods. 6 zákona číslo 382/2004 Z.z. V odôvodnení rozhodnutia správny orgán poukázal na účinné znenie § 34 ods. 3 písm. b), ods. 4, § 34 ods. 6 zákona číslo 382/2004 Z.z. a uviedol, že žalobca nepreukázal splnenie podmienky odborného minima a odborných skúšok do 31. augusta 2008, čo bolo dôvodom pre jeho vyčiarknutie zo zoznamu znalcov, tlmočníkov a prekladateľov, z oddielu na zápis znalcov, odbor: Stavebníctvo, odvetvie: Pozemné stavby, Odhad hodnoty nehnuteľností, Poruchy stavieb. Správny orgán v prvostupňovom rozhodnutí žiadnym spôsobom nezaložil svoje rozhodnutie na ustanoveniach predpisu č. 136/2010 Z.z. 25. Žalovaný rozhodnutím číslo 15026/2008/51/RK zo dňa 27.10.2011, potvrdil prvostupňové rozhodnutie podľa § 61 ods. 3 v spojení s ust. § 59 ods. 2 správneho poriadku a podľa § 34 ods. 6 zákona číslo 382/2004 Z.z. 26. V odôvodnení svojho rozhodnutia rozviedol svoju úvahu o správnosti záverov prvostupňového orgánu. Z dôvodu, že žalobca preukázal absolvovanie kurzu znaleckého minima osvedčením vydaným ústavom iného členského štátu, poukázal na znenie § 3 ods. 5 zákona číslo 136/2010 Z.z. o službách na vnútornom trhu a o zmene a doplnení niektorých zákonov, pričom zároveň uviedol, že § l5 zákona číslo 382/2004 Z.z. explicitne uvádza, že ustanovenia zákona číslo 136/2010 Z.z. sa použijú, ak zákon číslo 382/2004 Z.z. neustanovuje inak. Správny orgán však nerozhodoval s prihliadnutím na predpis číslo 136/2010 Z.z. z dôvodu, že žalobca nepreukázal dôvodnosť pre takýto postup. 27. Žalovaný v rozhodnutí prihliadal na § 9 ods. 3 vyhlášky č. 490/2004 Z.z., ktorou sa vykonáva zákon č. 382/2004 Z.z. o znalcoch, tlmočníkoch a prekladateľoch a o zmene a doplnení niektorých zákonov v účinnom znení, ktorý určuje rozsah odborného minima. Uviedol, že z dokladov predložených žalobcom nevyplýva splnenie podmienok odborného minima podľa § 9 predmetnej vyhlášky. Žalovaný zároveň uviedol, že žalobca nepreukázal splnenie podmienky odborného minima podľa § 34 ods. 3 písm. b) zákona číslo 382/2004 Z.z., čo samo osebe zakladá dôvod na jeho vyčiarknutie zo zoznamu bez ohľadu na to, či splnil alebo nesplnil podmienku odbornej skúšky. 28. Žalovaný sa vo svojom rozhodnutí síce v odôvodnení vysporiadaval aj s úpravou uznávania splnenia určitej podmienky v inom členskom štáte, podľa predpisu účinného až od 01.06 2010. Rozhodnutia správnych orgánov však obsahovali konkrétny odkaz na príslušný právny predpis, z ktorého vo výrokovej časti rozhodnutia vychádzali a z ktorého vyvodzovali svoje právne posúdenie a to z účinnej právnej úpravy zákona č. 382/2004 Z. z. (žalovaný poukazoval podporne aj na vykonávaciu vyhlášku č. 490/2004 Z.z.). 29. Z uvedeného je zrejmé, že žalovaný, ako aj prvostupňový správny orgán nezaložili svoje rozhodnutie na právnom predpise číslo 136/2010 Z.z., tak ako to konštatoval prvostupňový súd, a preto nebol dôvod na zrušenie žalobou napadnutého rozhodnutia podľa § 250j ods. 3 O.s.p., pretože nebolo vydané na základe neúčinného právneho predpisu. Odvolací súd preto odvolanie žalovaného pripustil. 30. Krajský súd v Bratislave vydaním rozsudku podľa § 250j ods. 3 O.s.p., voči ktorému nie je prípustné odvolanie, keď na to nebol daný právny dôvod, zasiahol do procesných práv účastníkov konania, ktorým odňal možnosť konať pred odvolacím súdom. 31. Z obsahu rozsudku krajského súdu je zároveň zrejmé, že sa žiadnym spôsobom nevysporiadal so žalobnými námietkami a svoje rozhodnutie založil na preskúmaní a právnom posúdení žalobou napadnutého rozhodnutia mimo rámca vymedzeného žalobcom v žalobe. Najvyšší súd Slovenskej republiky na základe dôvodov uvedených vyššie však dospel k záveru, že vada, ktorú zistil a skonštatoval krajský súd, nebola spôsobilá ovplyvniť zákonnosť rozhodnutia žalovaného, nebol preto daný základ pre postup podľa § 250j ods. 3 O.s.p. bez toho, aby nebolo prihliadané na námietky vymedzené žalobou. 32. Najvyšší súd Slovenskej republiky preto po preskúmaní odvolaním napadnutého rozsudku Krajského súdu v Bratislave dospel k záveru, že je ho potrebné za účelom nápravy pochybení zrušiť podľa § 221 ods. 1 písm. f) a h) O.s.p. 33. V ďalšom konaní bolo povinnosťou krajského súdu zaoberať sa následne všetkými žalobnými námietkami žalobcu, argumentáciou žalovaného a rozhodnúť v súlade s právnym názorom najvyššieho súdu. V. Konanie na krajskom súde po zrušení rozhodnutia NS SR 34. Z administratívneho spisu žalovaného súd zistil, že Ministerstvo spravodlivosti Slovenskej republiky, sekcia civilného práva, odbor občianskeho a správneho práva rozhodlo rozhodnutím č. 15026/2008-51 zo dňa 31.08.2009 o vyčiarknutí žalobcu zo zoznamu znalcov, tlmočníkov a prekladateľov, oddielu na zápis znalcov, odbor: Stavebníctvo, odvetvie: Pozemné stavby, Odhad hodnoty nehnuteľností, Poruchy stavieb podľa ust. § 34 ods. 6 zákona č. 382/2004 Z.z., z dôvodu, že žalobca nepreukázal splnenie zákonnej podmienky absolvovania odborného minima a odborných skúšok do 31.08.2008 v súlade s § 34 ods. 4 zákona č. 382/2004 Z.z. 35. Proti tomuto rozhodnutiu podal žalobca v zákonnej lehote 16.09. 2009 rozklad, v ktorom uviedol, že rozhodnutie je škodlivé, neobjektívne a tendenčné. Škodlivosť rozhodnutia videl v tom, že v dôsledku neho dôjde k prieťahom v súdnych konaniach, nakoľko bol vo viacerých ustanovený ako znalec. Neobjektívnosť odôvodňoval tým, že mu ministerstvo nevytvorilo podmienky na vykonanie odbornej skúšky a odborného minima tým, že nezabezpečilo komisiu zodpovedajúcu jeho vedeckej hodnosti DrSc. Uviedol ďalej, že ministerstvu dňa 30.12.2005 pod podacím číslom 84129171 zaslal osvedčenie o splnení odborného minima - Osvědčení o absolvování kursu znaleckého minima, vydané Vysokým učením technickým v Brně, Ústavem soudního inženýřství zo dňa 16.12.2005 a 06.06.2009 zaslal ministerstvu osvedčenie Žilinskej univerzity v Žiline, Ústavu súdneho inžinierstva o absolvovaní odbornej skúšky v odbore Stavebníctvo, odvetvie Pozemné stavby zo dňa 05.08.2008 s výsledkom vyhovel.č.3895/OS -ST/2008. 36. V rozklade zároveň poukázal na to, že jeho interpretácia termínu bola ospravedlnená žalovaným, vo výzve na internete zo dňa 01.06.2009 s určením náhradného termínu na predloženie overených dokladov do 12.06.2009. 37. Ministerstvo spravodlivosti SR prostredníctvom internetu vyzvalo znalcov, tlmočníkov a prekladateľov zapísaných v zozname MS SR dňa 01.06.2009 podľa § 34 ods. 4 zákona č. 382/2004 Z.z., aby vzhľadom k tomu že nepreukázali splnenie uvedených podmienok, MS SR predložili požadované doklady bezodkladne najneskôr do 12. 06. 2009. Vo výzve bolo zároveň uvedené, že ak požadované doklady do stanoveného termínu nepredloží, ministerstvo spravodlivosti v súlade s § 34 ods. 6 zákona do 31. augusta 2009 rozhodne o vyčiarknutí zo zoznamu znalcov, tlmočníkov a prekladateľov z toho odboru a odvetvia, z ktorého (ktorých) nepreukázal splnenie zákonnej povinnosti. 38. Výzvu žalobca splnil odoslaním dokladov dňa 09.06.2009. Doručil osvedčenie o absolvovaní odbornej skúšky č. 3895/OS-ST/2008 v odbore Stavebníctvo, odvetvie Pozemné stavby zo dňa 05.08.2008 vydané Ústavom súdneho inžinierstva Žilinskej univerzity a Osvědčení o absolvování kursu znaleckého minima v dňoch 25. novembra a 16. decembra 2005 vydané Ústavom soudního inženýrství vysokého učení technického v Brne. 39. Ministerstvo spravodlivosti listom zo dňa 09.12.2009 oznámilo žalobcovi upovedomenie o predĺžení lehoty na rozhodnutie v zmysle § 49 ods. 2 zákona č. 71/1967 Zb. o správnom konaní. Upovedomenie prevzal žalobca 14.12.2009. 40. Osobitná rozkladová komisia Ministerstva spravodlivosti SR dňa 06.11.2009 navrhovala rozhodnutie prvostupňového orgánu zrušiť a vec vrátiť na nové prejednanie a rozhodnutie. 41. Dňa 30. mája 2011 Osobitná rozkladová komisia MS SR dospela k záveru, že žalobcu listom vyzve, aby MS SR predložil Sylaby potvrdené znaleckým ústavom v Českej republike a rozsah hodín. 42. Listom zo dňa 13.06.2011 MS SR vyzval predseda osobitnej komisie žalobcu, aby ste predložil doklady potvrdené organizátorom kurzu znaleckého minima, z ktorých možno zistiť, či kurz znaleckého minima, ktorý absolvovali v dňoch 25. novembra 2005 a 16. decembra 2005 je možné uznať ako splnenie rovnocennej alebo zásadne porovnateľnej podmienky podľa § 3 ods. 5 zákona o službách na vnútornom trhu. Uviedol, že z predloženým dokladov musí byť zrejmý rozsah a obsah kurzu, najmä rozsah kurzu znaleckého minima v hodinách, špecifikácia právnych predpisov ktoré boli obsahom kurzu, či bol kurz ukončený skúškou a či ste na skúške vyhovel alebo nevyhovel. 43. Žalobca dňa 16.08.2011 doručil MS SR osobitnej rozkladovej komisii : Potvrdenie o obsahu štúdia ÚSI Brno z 08.08.2011, Obsah predpísanej literatúry pre kurz znaleckého minima v ÚSI Brno, Osnova študijného programu odborného minima v ÚSI Žilina. 44. Osobitná rozkladová komisia dňa 05.09.2011 vzala do úvahy doklady žalobcu a dospela k záveru, že rozklad je potrebné zamietnuť a rozhodnutie prvostupňového orgánu potvrdiť. 45. Dňa 27.10.2011 vydala Ministerka spravodlivosti Slovenskej republiky rozhodnutie č: 15026/2008/51/ RK, ktorým rozhodla tak, že rozklad žalobcu zamietla a potvrdila prvostupňové rozhodnutie Ministerstva spravodlivosti Slovenskej republiky, sekcie civilného práva, odboru občianskeho a správneho práva č. 15026/2008/51 zo dňa 31. augusta 2009 podľa § 61 ods. 3 v spojení s § 59 ods. 2 zákona č. 71/1967 Z. o správnom konaní v znení neskorších predpisov a § 34 ods. 6 zák. č. 382/2004 Z.z. v znení neskorších predpisov. 46. Žalovaný odôvodnil rozhodnutie tak ako je uvedené v bode 7 ods. 4 tohto rozhodnutia a v rozhodnutí okrem iného žalovaný uviedol, že podmienkou získania osvedčenia o absolvovaní odborného minima je absolvovanie vzdelávania v rozsahu 30 hodín prednášok, v rámci ktorých sa uchádzač oboznámi o.i. s právnou úpravou činnosti znalca v SR. Žalobca absolvoval v rámci získania osvedčenia iba 18 hodín prednášok, pričom sa oboznámil s právnou úpravou činnosti znalca v ČR. Rozsah prednášok, ktoré žalobca absolvoval tak predstavuje iba 60% rozsahu prednášok, ktoré požaduje ust. § 9 ods. 3 vyhlášky č. 490/2004 Z.z., čiže Osvedčenie vydané Ústavom soudního inženýřství Vysokého učení technického v Brne nepredstavuje splnenie rovnocennej alebo zásadne porovnateľnej podmienky v inom členskom štáte. Žalovaný mal teda za to, že žalobca nepreukázal splnenie podmienky odborného minima podľa § 34 ods. 3 písm. b/ zákona č. 382/2004 Z.z. Táto skutočnosť zakladala dôvod na vyčiarknutie zo zoznamu znalcov, tlmočníkov a prekladateľov bez ohľadu na to, či žalobca splnil podmienku odbornej skúšky. VI. Relevantné právne predpisy 47. Podľa § 34 ods. 1 zákona č. 382/2004 Z.z. v znení platnom a účinnom ku dňu 31.08.2009, znalci a tlmočníci, ktorí sú vymenovaní ku dňu nadobudnutia účinnosti tohto zákona, ústavy a iné pracoviská zapísané v zozname podľa doterajších predpisov, sa považujú za znalcov - fyzické osoby, znalecké organizácie alebo tlmočníkov podľa tohto zákona. 48. Podľa § 34 ods. 3 písm. b/ zákona č. 382/2004 Z.z. v znení platnom a účinnom ku dňu 31.08.2009, znalci - fyzické osoby, znalecké organizácie, tlmočníci a prekladatelia podľa odsekov 1 a 2 sú povinní ministerstvu do 31. augusta 2007 preukázať splnenie podmienky odborného minima a odbornej skúšky podľa tohto zákona. 49. Podľa § 34 ods. 4 zákona č. 382/2004 Z.z. v znení platnom a účinnom ku dňu 31.08.2009 znalci, tlmočníci a prekladatelia podľa odsekov 1 a 2, ktorí do 31. augusta 2007 nepreukázali splnenie podmienky podľa § 34 ods. 3 písm. b/, sú povinní preukázať splnenie podmienky odborného minima a odbornej skúšky podľa tohto zákona do 31. augusta 2008. 50. Podľa § 34 ods. 6 zákona č. 382/2004 Z.z. ministerstvo rozhodne o vyčiarknutí znalca - fyzickej osoby, znaleckej organizácie, tlmočníka alebo prekladateľa, podľa odsekov 1 a 2 zo zoznamu najneskôr do 28 februára 2006, ak nesplní podmienky uvedené v odseku 3 písm. a), alebo do 31. augusta 2009, ak nesplní podmienky uvedené v odseku 3 písm. b). 51. Podľa § 9 ods. 1 vyhlášky č. 490/2004 Z.z., ktorou sa vykonáva zákon č. 382/2004 Z.z. o znalcoch, tlmočníkoch a prekladateľoch, účelom odborného minima je získanie základných znalostí potrebných na výkon znaleckej činnosti, tlmočníckej činnosti alebo prekladateľskej činnosti. Odborné minimum zabezpečujú znalecké ústavy a tlmočnícke ústavy na základe poverenia ministerstvom.(ods. 2) Rozsah odborného minima je najmenej 30 hodín. Obsahom odborného minima sú najmä základy právnych predpisov týkajúcich sa výkonu znaleckej činnosti, tlmočníckej činnosti a prekladateľskej činnosti, metodika výkonu činnosti, vedenie denníka, ako aj forma a obsah znaleckého úkonu, tlmočníckeho úkonu alebo prekladateľského úkonu.(ods. 3) Študijný program odborného minima schvaľuje ministerstvo. (ods. 4) Odborné minimum sa ukončuje vykonaním písomnej skúšky a ústnej skúšky.(ods. 5) Výsledok skúšky sa hodnotí klasifikačnými stupňami a) vyhovel, b) nevyhovel.(ods. 6) Znalecký ústav alebo tlmočnícky ústav vydá žiadateľovi písomný doklad o výsledku skúšky.(ods. 7) 52. Podľa čl. 5 ods. 3 Smernice Európskeho parlamentu a Rady 2006/123/ES z 12.12.2006 o službách na vnútornom trhu: V prípadoch, keď členské štáty požadujú od poskytovateľa alebo príjemcu predloženie osvedčenia, potvrdenia alebo iného dokumentu potvrdzujúceho splnenie požiadavky, členské štáty uznajú každý dokument iného členského štátu používaný na rovnocenný účel, alebo z ktorého je jasné, že príslušná požiadavka bola splnená. 53. Podľa § 15a zákona č. 382/2004 Z.z. v znení platnom a účinnom ku dňu 27.10.2011, na výkon činnosti znalca prekladateľa a tlmočníka, postup podávania žiadostí, zápis do zoznamu a výkon dozoru podľa tohto zákona sa použijú ustanovenia všeobecného predpisu o službách na vnútornom trhu, ak tento zákon neustanovuje inak. (toto ustanovenie bolo do zákona č. 382/2004 Z.z. doplnené zákonom č. 136/2010 Z.z.) 54. Podľa § 3 ods. 5 zákona č. 136/2010 Z.z. v znení platnom a účinnom ku dňu 27.10.2011, ak je podľa osobitného predpisu podmienkou na vydanie alebo vznik oprávnenia splnenie určitej podmienky, táto podmienka sa považuje za splnenú, ak žiadateľ preukáže, že v inom členskom štáte splnil rovnocennú podmienku alebo zásadne porovnateľnú podmienku. 55. V zmysle ust. § 47 ods. 2 zákona č. 71/1967 Zb. o správnom konaní v znení neskorších predpisov (ďalej len správny poriadok), výrok je najdôležitejšou náležitosťou správneho rozhodnutia, ktorý musí obsahovať rozhodnutie vo veci s uvedením ustanovenia právneho predpisu, podľa ktorého sa rozhodlo. 56. Podľa § 49 zákona č. 71/1967 Zb. o správnom konaní, ods. 1/ v jednoduchých veciach, najmä ak možno rozhodnúť na podklade dokladov predložených účastníkom konania, správny orgán rozhodne bezodkladne, ods. 2/ v ostatných prípadoch, ak osobitný zákon neustanovuje inak, je správny orgán povinný rozhodnúť vo veci do 30 dní od začatia konania; vo zvlášť zložitých prípadoch rozhodne najneskôr do 60 dní; ak nemožno vzhľadom na povahu veci rozhodnúť ani v tejto lehote, môže ju primerane predĺžiť odvolací orgán (orgán príslušný rozhodnúť o rozklade). Ak správny orgán nemôže rozhodnúť do 30, prípadne do 60 dní, je povinný o tom účastníka konania s uvedením dôvodov. 57. Podľa § 59 Správneho poriadku, 1/ odvolací orgán preskúma napadnuté rozhodnutie v celom rozsahu; ak je to nevyhnutné, doterajšie konanie doplní, prípadne zistené vady odstráni. 2/ Ak sú pre to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí. 3/ Odvolací orgán rozhodnutie zruší a vec vráti správnemu orgánu, ktorý ho vydal, na nové prejednanie a rozhodnutie, pokiaľ je to vhodnejšie najmä z dôvodov rýchlosti alebo hospodárnosti; správny orgán je právnym názorom odvolacieho orgánu viazaný. 4/ Proti rozhodnutiu odvolacieho orgánu o odvolaní sa nemožno ďalej odvolať. 58. Podľa čl. 1 ods. 1 Ústavy Slovenskej republiky, Slovenská republika je zvrchovaný, demokratický a právny štát. Neviaže sa na nijakú ideológiu ani náboženstvo. 59. Podľa čl. 1 ods. 2 Ústavy Slovenskej republiky, Slovenská republika uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná, a svoje ďalšie medzinárodné záväzky. 60. Podľa čl. 46 ods. 1 a 2 Ústavy Slovenskej republiky, každý sa môže domáhať zákonom ustanoveným postupom svojho práva na nezávislom a nestrannom súde a v prípadoch ustanovených zákonom na inom orgáne Slovenskej republiky. Kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd. VII. Posúdenie veci správnym súdom 61. Krajský súd v Bratislave ako súd vecne a miestne príslušný na konanie vo veci na nariadenom pojednávaní preskúmal napadnuté rozhodnutia v rozsahu dôvodov uvedených v žalobe (§ 182 SSP) a dospel k záveru, že žalobe je potrebné vyhovieť. 62. Podľa ust. § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Pri preskúmaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom SR, najmä s hmotnými a procesnými administratívnymi predpismi. 63. V intenciách § 6 ods. 1 SSP súd preskúmava aj administratívne konanie, ktorým sa v zmysle § 3 ods. 1 písm. a) SSP rozumie postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov. 64. V zákonom predpísanom postupe je správny orgán oprávnený a súčasne aj povinný vykonať úkony v priebehu administratívneho konania a ukončiť ho vydaním rozhodnutia, ktoré má zákonom predpísané náležitosti. 65. Podľa § 191 ods. 1 písm. c/ SSP správny súd rozsudkom zruší napadnuté rozhodnutie orgánu verejnej správy alebo opatrenie orgánu verejnej správy, ak vychádzalo z nesprávneho právneho posúdenia veci. 66. Žaloba bola podaná tunajšiemu súdu počas platnosti a účinnosti Občianskeho súdneho poriadku - O.s.p. (zákon č. 99/1963 Zb. v znení neskorších predpisov), ktorý v piatej časti upravoval problematiku súdneho preskúmania rozhodnutí orgánov verejnej správy. Tento zákon bol v časti týkajúcej sa správneho súdnictva s účinnosťou od 01.07.2016 nahradený Správnym súdnym poriadkom - SSP (zákon č. 162/2015 Z.z.). Oba zákony obdobne upravujú otázky vymedzenia rozsahu rozhodnutí správnych orgánov, ktoré podliehajú súdnemu preskúmaniu na návrh účastníka správneho konania. 67. Podľa § 491 ods. 1 SSP, ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Podľa odseku 2 právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 68. Úlohou súdu v danej veci bolo preskúmať zákonnosť rozhodnutia žalovaného ako aj rozhodnutia orgánu verejnej správy prvého stupňa a v rámci toho zistiť, či žalobca preukázal splnenie podmienky preukázať riadne a včas splnenie podmienky odborného minima a odbornej skúšky v zmysle § 34 ods. 6 zákona č. 382/2004 Z.z., ako i či toto Osvedčenie predstavuje splnenie rovnocennej alebo zásadne porovnateľnej podmienky odborného minima a to s poukazom na Smernicu Európskeho parlamentu a rady 2006/123/ES z 12.12.2006 a to konkrétne kapitolu II. článok 5 bod 3 Smernice. 69. Napadnutým preskúmavaným rozhodnutím žalovaný dňa 27.10.2011 zamietol rozklad žalobcu a potvrdil prvostupňové rozhodnutie Ministerstva spravodlivosti, sekcie civilného práva, občianskeho a správneho práva č. 15026/2008 /-51 zo dňa 31.08.2009, ktorým bol žalobca vyčiarknutý zo zoznamu znalcov, tlmočníkov a prekladateľov, z oddielu na zápis znalcov, odbor: Stavebníctvo, odvetvie: Pozemné stavby, Odhad hodnoty nehnuteľností, Poruchy stavieb a to podľa § 34 ods. 6 zákona o znalcoch, tlmočníkoch a prekladateľoch. Odôvodnenie vychádzalo zo skutočnosti, že žalobca nepreukázal požadované skutočnosti ku dňu 31.08.2008. Rozhodnutie prvostupňového orgánu verejnej správy bolo vydané napriek tomu, že Ministerstvo spravodlivosti vyzvalo prostredníctvom internetu dňa 01.06.2009 všetkých znalcov, teda aj žalobcu v lehote do 12.06.2009 na doručenie predloženia požadovaných dokladov najneskôr do 12. 06. 2009 podľa § 34 ods. 4 zákona č. 382/2004 Z.z. pod následkom vyčiarknutia zo zoznamu znalcov do 31.08.2009 a žalobca túto výzvu splnil dňa 09.06.2009 doručením Osvedčenia o absolvovaní odbornej skúšky č. 3895/OS-ST/2008 v odbore Stavebníctvo, odvetvie Pozemné stavby zo dňa 05.08.2008 vydané Ústavom súdneho inžinierstva Žilinskej univerzity a Osvědčením o absolvování kursu znaleckého minima v dňoch 25. novembra a 16. decembra 2005 vydané Ústavem soudního inženýřství vysokého učení technického v Brne, napriek tomu sa s tým orgán verejnej správy prvého stupňa vo svojom rozhodnutí nevysporiadal. 70. Žalovaný však dospel k záveru, že žalobca nesplnil podmienky odborného minima a odbornej skúšky uvedené v § 34 ods. 3b/ zák. č. 382/2004 Z.z. a preto ho rozhodol o jeho vyčiarknutí zo zoznamu znalcov podľa § 34 ods. 6/ zák. č. 382/2004 Z.z.. Tento právny záver žalovaného, že žalobca nesplnil podmienky preukázania odborného minima a odbornej skúšky nepovažuje súd za správny. 71. Osvědčení o absolvování kursu znaleckého minima vydaného žalobcovi Vysokým učením technickým v Brne, Ústavem soudního inženýřství zo dňa 16.12.2005 sa v Českej republike používa na rovnaký účel ako v Slovenskej republike, teda na preukázanie absolvovania odborného minima pre znalcov. Keďže v čase rozhodovania žalovaného bola účinná Smernica Európskeho parlamentu a Rady 2006/123/ES z 12.12.2006 ďalej len” Smernica „a to uverejnením v Úradnom vestníku Európskej Únie dňa 27.12.2006, ktorá v čase rozhodovania žalovaného nebola implementovaná do právneho poriadku Slovenskej republiky, čo však nebolo prekážkou toho, aby sa žalobca dovolával práv z uvedenej Smernice voči štátu a tento bol povinný v rozsahu uvedenej Smernice tieto práva garantovať. Vzhľadom na znenie článku 5 ods. 3 'Smernice”, podľa ktorého: “V prípadoch , keď členské štáty požadujú od poskytovateľa alebo príjemcu predloženie osvedčenia, potvrdenia alebo iného dokumentu potvrdzujúceho splnenie požiadavky, členské štáty uznajú každý dokument iného členského štátu používaný na rovnocenný účel, alebo z ktorého je jasné, že príslušná požiadavka bola splnená“, bolo potrebné osvedčenie o absolvovaní kurzu znaleckého minima v dňoch 25.11. a 16.12.2005 vydaného Vysokým učením technickým v Brne, Ústavem soudního inženýřství, právne posúdiť ako uznanie splnenia podmienky odborného minima v zmysle § 34 ods. 3 písm. b/ zák. č. 382/2004 Z .z. 72. Pokiaľ ide o splnenie druhej podmienky a to absolvovania odbornej skúšky v príslušnom odbore, žalovaný vo svojom rozhodnutí dospel k záveru že žalobca Osvedčením o absolvovaní odbornej skúšky č. 3895/OS-ST/2008 v odbore Stavebníctvo, odvetvie Pozemné stavby zo dňa 05.08.2008 vydané Ústavom súdneho inžinierstva Žilinskej univerzity, doručeným žalovanému dňa 09.06.2009 nesplnil podmienku preukázania odbornej skúšky, pretože podľa názoru žalovaného z ust. § 34 ods. 4 zák. č. 382/2004 vyplýva, že splnenie podmienky absolvovania odbornej skúšky musí byť preukázané do 31.08.2008 k čomu v prípade žalobcu nedošlo. Ani tento právny záver žalovaného nepovažuje súd za správny. 73. Z ustanovenia § 34 ods. 4 zák. č. 382/2004 Z. z. vyplýva, že znalci boli povinní preukázať splnenie podmienky absolvovania odbornej skúšky do 31.08.2008. Zo znenia ustanovenia 34 ods. 6 zákona č.380/2004 Z.z. ministerstvo rozhodne o vyčiarknutí znalca - fyzickej osoby, znaleckej organizácie, tlmočníka alebo prekladateľa, podľa odsekov 1 a 2 zo zoznamu najneskôr do 28. februára 2006, ak nesplní podmienky uvedené v odseku 3 písm. a), alebo do 31. augusta 2009, ak nesplní podmienky uvedené v odseku 3 písm. b), je možno dospieť k takému výkladu, že podmienky uvedené v ods. 3 písm. b/ ustanovenia § 34 teda odborného minima a odbornej skúšky možno splniť do 31.08.2009. 74. Podľa nálezu Ústavného súdu SR III. ÚS 375/2015: „Výklad každej právnej normy (právneho predpisu) musí byť konformný s ústavou ako základným zákonom štátu s najvyššou právnou silou. V prípade, že vec pripúšťa rôzny výklad, orgán aplikujúci právo je v konkrétnej veci povinný uprednostniť ústavne konformný výklad.“ 75. Súd vychádzajúc z uvedeného nálezu ústavného súdu a súčasne z princípu právnej istoty ako jedného zo základných princípov právneho štátu zakotveného v čl. 1 ods. 1 Ústavy SR aj vzhľadom na postup žalovaného, keď ešte dňa 01.06.2009 vyzval znalcov, teda aj žalobcu na doručenie dokladov požadovaných ust. § 34 ods. 3 písm. b/ zák. č. 382/2004 Z.z., má zato, že Osvedčenie o absolvovaní odbornej skúšky v odbore Stavebníctvo, odvetvie Pozemné stavby zo dňa 05.08.2008, ktoré žalobca predložil žalovanému dňa 09.06.2009, mal žalovaný považovať za splnenie podmienky vyžadovanej ust. § 34 ods. 3 písm. b/ zák. č. 382/2004 Z.z. v zákonom stanovenej lehote. 76. Preto ak žalovaný rozhodol o vyčiarknutí žalobcu zo zoznamu znalcov z dôvodu nesplnenia podmienok odborného minima a odbornej skúšky vyžadovaných ustanovením § 34 ods. 3 písm. b/ zák. č. 382/2004 Z.z. vychádza rozhodnutie žalovaného z nesprávneho právneho posúdenia, nakoľko žalovaný splnil podmienky odborného minima a odbornej skúšky v odbore Stavebníctvo, odvetvie Pozemné stavby a preto pokiaľ ide o uvedený odbor a odvetvie rozhodnutie žalovaného je v rozpore so zákonom č. 382/2004 Z.z. a preto súd v zmysle § 191 ods. 1 písm. c/ SSP zrušil napadnuté rozhodnutie žalovaného ako aj orgánu verejnej správy prvého stupňa a vec vrátil na ďalšie konanie. 77. Ďalšími námietkami žalobcu sa súd nezaoberal, nakoľko nespôsobujú nezákonnosť napadnutého rozhodnutia. 78. V ďalšom konaní bude orgán verejnej správy prvého stupňa ako i žalovaný viazaný právnym názorom správneho súdu. 79. O náhrade trov konania súd rozhodol podľa § 167 SSP a úspešnému žalobcovi priznal nárok na náhradu trov konania. 80. Toto rozhodnutie senát Krajského súdu v Bratislave prijal pomerom hlasov 3 : 0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť v lehote jedného mesiaca od jeho doručenia, na Krajský súd v Bratislave. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 S.s.p.) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 S.s.p. zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

